史達寧食物中毒痊愈 瘦身復操
2024年04月19日 15:02
東網電視
更多新聞短片
史達寧缺陣近2場比賽。(Getty Images)
車路士翼鋒史達寧月初英超對曼聯之後,缺陣近2場比賽,當時領隊普捷天奴透露呢位29歲英格蘭國腳抱病在身。根據英國《每日郵報》最新爆料,史達寧係因為食物中毒,導致身體脫水,幸好現時已經痊愈復操,希望爭取復出踢周日(21日)凌晨英足盃4強對曼城。
史達寧對曼聯一役,曾經後備上陣,並冇受傷,但近2場對錫菲聯、愛華頓都冇份披甲,原來係食物中毒。據悉史達寧出現嘔吐、脫水等症狀,佢同病毒搏鬥期間,體重亦下降,網民抽水認為史達寧可以趁今次生病「瘦身」,可能反而有利將來上陣發揮。
史達寧今季為車路士各項賽事上陣38場入8球,包括英超兩循環對曼城,都取得入球,可見佢倒戈「藍月亮」,表現特別醒神。車路士今次英足盃對曼城,史達寧能否上陣,對於戰局可能會產生關鍵性影響。